  Виталий Пронин Noid.Удмурт группаос сяна, татчы вуоз Петрозаводскысь вепсъёслэн Noid группазы.2-тӥ арзэ ни удмурт рок группаослы но рокез яратӥсьёслы праздник лэсьто удмурт азьветлӥсь Денис Антонов но SWG группаысь гитарист Владимир Жуйков. Асьсэзыз соос нимало Goore Fest Promo.- Фин-угоръёслэн рок-группаоссы вань ик, но тросэз - я  фин, я эстон, - вера Денис Антонов. - Россиын группаос трос ӧвӧл ке но, пӧлазы вань сыӵеосыз, кудъёсыз Европаысь фестивальёсы ветлыло.  GooreFest рок фестивалез ортчытон малпан ваньмызлы кельше. Но вань куд-ог шуг-секытъёс, кылсярысь, палэнысь группаосты чортоно ке, соослы сюрес понна тыроно, аслаз уксёеныз лыктыны мылкыдыз туала дыре нокинлэн ӧвӧл. GarudaФестиваль дыръя сцена вылысь адӟыны но кылыны луоз Удмуртиысь тодмо рок группаосты но кырӟасьёсты - Garuda, Peace Pu, «Малыми», «Огназкион».Garuda коллектив кылдэмын 2008-тӥ арын Дэри ёросысь Шор Постол гуртысь клуб бордын. Артистъёс - Роман Симаков (гитараен шудэ, кырӟа), Антон Иванов (барабанъёс сьӧрын пуке), Аркадий Шарафутдинов (бас-гитараен шудэ), кырӟасьёс Наталья Белова,  Ирина Петрова но Светлана Беляева клубын ужало. Нырысетӥ концертъёссэс соос сётъязы Ижысь «Подвал» клубын ортчылӥсь ӟуч рок фестивальёс дыръя но кылзӥсьёсты соку ик паймытӥзы ини. Сцена вылэ соос пото чебер этнодӥсен, удмурт кырӟанъёсты быдэсъяло этно-фолк амалэн. «Ой, Кылдысин, юртты мыным», «Сюрес дурын» но мукет кырӟанъёссэс кылӥськод ке, быдэс мугор вырыны, нош лул кырӟаны кутске кадь. Peace Pu.Peace Pu группа егит на, кылдэмын валля арын гинэ. Пичи Пурга ёросысь Гриша Григорьев бас-гитараен шудэ, Эгра ёросысь Даша Поздеева кырӟа, Глазовысь Ирина Бабайлова электрогитаралэсь сиоссэ кыска, Ижысь Влад Степанов - аккустической гитаралэсь, Воткинскысь Гриша Князев дымбыртонъёс сьӧрын пуке.  Тросэз дышетско Ижысь крезьгуро колледжын. Жаляса верано, та группа фестивальын сётоз берпуметӥ концертсэ, озьы ке но крезьгуро дуннеын соос асьсэлэсь пытьызэс кельтӥзы ни «Со зарниен, со азвесен», «Мынам пиосмуртэ» но мукет кырӟанъёсынызы. «Малыми». «Малыми» группа кылдэмын кылем арын «Шундыкар» лагерьын. Нырысетӥ кырӟаназы припевын «малы ми?» кылъёс чузъяськизы. Группа ассэ  экс-Amiso Wott шуыса лыдъя. Уго тросэз крезьгурчиос со панк-рок группаысь потэмын, творчествозы тодэ вайытэ 5 ар талэсь азьло чузъяськем удмурт рок кырӟанъёсты. Крезьгурзы гинэ мукет шӧмо - пӧртэм стильёсын фолк-репкор сурет. Кырӟасьсы - Богдан Анфиногенов, мультинструменталист - Чудья Жени, бас-гитарист - Влад Степанов, электрогитарист - Вова Жуйков, дымбыртӥсь - Женя Уткин.«Огназкион» - Татарстанысь вын-агайёслэн Микаль но Николай Михайловъёслэн творческой тандемзы. Микаль ачиз кылбуръёс но гожъя (солэн кылбур бичетэз потэмын ни), гур но пӧрмытэ.Фестивале юромо чортэмын Петрозаводскысь Noid группа. Со быдэсъя вепс кылын кырӟанъёсты. 2011-тӥ арын со пыриськиз Liet international конкурсэ - быдэс фин-угор дуннеысь кырӟасьёслэн «Евровидениязы». Вепс мадьёсын нойдъёс - адямиосты но кулэмъёсты герӟась ведӥнъёс. Кызьы верало асьсэос крезьгурчиос, вепс гуртъёсын али но соослы оско на.Вуоно арын фестивальлы азьлань сюрес гинэ сӥзем потэ. Уго радъясьёс вуоно концертэз ортчытыны малпало инкуазьын, усьтэм инбам улын. 16+https://youtu.be/_TviG3ja-igКрезьгур Марпа Туспуктэмъёс но видео: vk.com/goorefest2016 Теги: Крезьгур  